Bandaríski herinn ræðst til atlögu gegn stuðningsmönnum Saddams
Um 1.300 bandarískir hermenn tóku þátt í leit að stuðningsmönnum Saddams Husseins í bænum Falluja, vestur af Bagdad í nótt. Skriðdrekar og þyrlur voru einnig notaðar í aðgerðum hersins. Bandaríkjamenn segjast hafa fengið veður af því að liðsmenn Saddams væru í bænum og að vopnabúr væri þar til staðar í baráttunni gegn bandaríska hernámsliðinu. Sjö voru handteknir í aðgerðum hersins en engin mótspyrna var í bænum þegar herinn réðst til atlögu, að sögn BBC.
Íbúar þeyttu bílflautur og leiftur barst frá ljósum bifreiða þegar herinn réðst inn í bæinn, en markmiðið þeirra virtist vera að láta aðra bæjarbúa vita af komu hersins. Bærinn Falluja var vígi Saddams á valdatíma hans. Herinn hyggst snúa aftur til bæjarins í dag með sjúkragögn, búnað fyrir skóla og leikföng til þess að vinna traust bæjarbúa.
Frestur Íraka til þess að skila ólöglegum vopnum rann út í gær án þess að sérstakur árangur næðist. Lítið magn vopna barst til hersins, nokkur hundruð sjálfvirk vopn, 150 handsprengjur og annar herbúnaður. Eftir að bann við vopnaeign tók gildi geta þeir sem bera vopn á götum borga í Íraks búist við því að herinn handtaki þá.
Bandaríkjamenn hafa einnig greint frá því að Hamid Raja Shalah al-Tikriti, fyrrverandi yfirmaður innan íraska hersins, sé í haldi þeirra, en hann er á meðal 55 eftirlýstra Íraka, sem Bandaríkjamenn hafa lagt mikla áherslu á að handsama. Hamid er 17 Írakinn af 55 sem er í haldi Bandaríkjamanna.
Um 1.300 bandarískir hermenn tóku þátt í leit að stuðningsmönnum Saddams Husseins í bænum Falluja, vestur af Bagdad í nótt.
Segjast hafa fengið veður af því að liðsmenn Saddams væru í bænum og að vopnabúr væri þar til staðar.
Sjö voru handteknir í aðgerðum hersins.
Frestur Íraka til þess að skila ólöglegum vopnum rann út í gær án þess að sérstakur árangur næðist.
Lítið magn vopna barst til hersins.